CELEX: 32020R0735
Language: lv
Date: 2020-06-02 00:00:00
Title: Komisijas Regula (ES) 2020/735 (2020. gada 2. jūnija), ar ko attiecībā uz gaļas-kaulu miltu izmantošanu par kurināmo dedzināšanas iekārtās groza Regulu (ES) Nr. 142/2011 (Dokuments attiecas uz EEZ)

3.6.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 172/3
               
            
         KOMISIJAS REGULA (ES) 2020/735
         (2020. gada 2. jūnija),
         ar ko attiecībā uz gaļas-kaulu miltu izmantošanu par kurināmo dedzināšanas iekārtās groza Regulu (ES) Nr. 142/2011
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2009. gada 21. oktobra Regulu (EK) Nr. 1069/2009, ar ko nosaka veselības aizsardzības noteikumus attiecībā uz dzīvnieku izcelsmes blakusproduktiem un atvasinātajiem produktiem, kuri nav paredzēti cilvēku patēriņam, un ar ko atceļ Regulu (EK) Nr. 1774/2002 (1), un jo īpaši tās 15. panta 1. punkta e) apakšpunktu un 27. panta pirmās daļas i) punktu,
         tā kā:
         
                     (1)
                  
                  
                     Komisijas Regulā (ES) Nr. 142/2011 (2) noteikti īstenošanas pasākumi ar Regulu (EK) Nr. 1069/2009 noteiktajiem cilvēku un dzīvnieku veselības aizsardzības noteikumiem, tostarp prasības attiecībā uz dzīvnieku izcelsmes blakusproduktu un atvasināto produktu izmantošanu par kurināmo dedzināšanas iekārtās.
                  
               
                     (2)
                  
                  
                     Gaļas-kaulu milti (GKM) ir dzīvnieku olbaltumvielas, kas iegūtas, pārstrādājot 1. vai 2. kategorijas materiālus. Pēdējās desmitgadēs GKM ir likvidēti kā atkritumi sadedzināšanas vai līdzsadedzināšanas iekārtās atbilstīgi Regulas (EK) Nr. 1069/2009 12. panta a) vai b) apakšpunktam. Lai panāktu energoresursu ilgtspējīgu izmantošanu, ražošanas nozare saskaņā ar minētās regulas 12. panta e) punktu izstrādāja tehnoloģiju GKM kā kurināmā izmantošanai dedzināšanas iekārtās, kura ļautu izmantot šīs sadedzināšanas procesā saražoto siltumu.
                  
               
                     (3)
                  
                  
                     Regulas (ES) Nr. 142/2011 6. pantā paredzēti noteikumi par to dedzināšanas iekārtu apstiprināšanu, kurās par kurināmo izmanto lauksaimniecības dzīvnieku kūtsmēslus. Minētais pants ir jāgroza, lai iekļautu noteikumus par GKM izmantošanu par kurināmo.
                  
               
                     (4)
                  
                  
                     Regulas (ES) Nr. 142/2011 III pielikuma V nodaļā ir izklāstīti noteikumi par dedzināšanā izmantojamo iekārtu un kurināmo veidiem un īpašām prasībām, ko piemēro konkrētu veidu iekārtām. Ir lietderīgi paredzēt noteikumus attiecībā uz dedzināšanas iekārtām, kurās par kurināmo izmanto GKM, tostarp noteikt emisiju robežvērtības un monitoringa prasības. Lai nodrošinātu atbilstību attiecīgajiem vides standartiem, uz dedzināšanas iekārtām, kuru kopējā nominālā ievadītā siltumjauda nepārsniedz 50 MW un kurās par kurināmo izmanto GKM, būtu jāattiecina tādas pašas emisiju robežvērtības un monitoringa prasības, kā tās, ko piemēro dedzināšanas iekārtām, kurās par kurināmo izmanto mājputnu mēslus.
                  
               
                     (5)
                  
                  
                     Šai regulai nebūtu jāskar pienākumi, kas paredzēti Eiropas Parlamenta un Padomes Direktīvā 2010/75/ES (3), ar ko paredz visaptverošu noteikumu kopumu par rūpniecisko darbību radīta piesārņojuma integrētu novēršanu un kontroli. Šajā direktīvā arī ietverti noteikumi, kas paredzēti, lai novērstu vai – gadījumos, kad novēršana nav iespējama – samazinātu emisijas gaisā, ūdenī un zemē, kā arī novērstu atkritumu rašanos, lai sasniegtu augstu vides aizsardzības līmeni kopumā. Iekārtas, kurās apstrādā dzīvnieku izcelsmes blakusproduktus, ietilpst minētās direktīvas darbības jomā, ja to apstrādes jauda ir lielāka par 10 tonnām dienā. Direktīva paredz, ka visām iekārtām, uz kurām attiecas direktīvas darbības joma, ir atļauja, kuras pamatā ir labākie pieejamie tehniskie paņēmieni (LPTP). LPTP secinājumus, kas ir daļa no Eiropas Komisijas publicētajiem LPTP atsauces dokumentiem, izmanto par atsauci atļaujas nosacījumu noteikšanai. (4).
                  
               
                     (6)
                  
                  
                     Ar Eiropas Parlamenta un Padomes Direktīvu (ES) 2015/2193 (5) tika ieviestas robežvērtības dažu piesārņojošu vielu emisijām gaisā no vidējas jaudas sadedzināšanas iekārtām, kuru kopējā nominālā ievadītā siltumjauda nepārsniedz 50 MW un kas aptver visu veidu cieto kurināmo. Turklāt Regulā (ES) Nr. 142/2011 noteikti visaptveroši pasākumi un nosacījumi attiecībā uz konkrētu dzīvnieku izcelsmes blakusproduktu dedzināšanu šādās iekārtās. Tomēr tajā laikā nebija noteikti pasākumi un nosacījumi tādu dzīvnieku izcelsmes blakusproduktu vai atvasināto produktu, kas nav mājputnu mēsli, izmantošanai par kurināmo dedzināšanas iekārtās. Tādēļ saskaņā ar tiesību aktiem par dzīvnieku izcelsmes blakusproduktiem jāparedz noteikumi un prasības, tostarp konkrētas emisiju robežvērtības, attiecībā uz GKM izmantošanu par kurināmo dedzināšanas stacijās, kuru kopējā nominālā ievadītā siltumjauda nepārsniedz 50 MW.
                  
               
                     (7)
                  
                  
                     Prasībām, kas noteiktas Regulā (ES) Nr. 142/2011, vajadzētu būt pietiekami stingrām, lai nodrošinātu atbilstību emisijas robežvērtībām, kas Direktīvā (ES) 2015/2193 noteiktas attiecībā uz citu cieto kurināmo. Šī regula arī nodrošina, ka iespējamā negatīvā ietekme uz vidi vai cilvēka veselību, kas rodas, sadedzinot GKM, nav lielāka par to, kas rodas atkritumu dedzināšanas rezultātā.
                  
               
                     (8)
                  
                  
                     Emisiju robežvērtības attiecībā uz dažādiem materiāliem, ko izmanto par kurināmo dedzināšanas iekārtās, kuru kopējā nominālā ievadītā siltumjauda pārsniedz 50 MW, ir noteiktas Direktīvā 2010/75/ES, ko piemēro gadījumos, kad dzīvnieku izcelsmes blakusprodukti un atvasinātie produkti, tostarp GKM, tiek izmantoti par kurināmo šādās dedzināšanas iekārtās.
                  
               
                     (9)
                  
                  
                     Tādēļ būtu attiecīgi jāgroza Regulas (ES) Nr. 142/2011 6. pants un III pielikums.
                  
               
                     (10)
                  
                  
                     Šajā regulā būtu jāatļauj kompetentajām iestādēm piešķirt pārejas periodu ekspluatācijā esošajām dedzināšanas iekārtām, lai tās varētu izpildīt prasības attiecībā uz kontrolētu izplūdes gāzes temperatūras paaugstināšanos, ar nosacījumu, ka šajā pārejas periodā minētās emisijas nerada risku cilvēka un dzīvnieku veselībai vai videi. Ja GKM tiek dedzināti kopā ar citu kurināmo vai atkritumiem, dzīvnieku izcelsmes blakusproduktu tiesību akti neliedz dalībvalstīm piemērot attiecīgos noteikumus, lai aprēķinātu emisiju robežvērtības, kas noteiktas Direktīvā (ES) 2015/2193.
                  
               
                     (11)
                  
                  
                     Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
                  
               IR PIEŅĒMUSI ŠO REGULU.
         
            1. pants
            Regulas (ES) Nr. 142/2011 6. panta 8. punktu aizstāj ar šādu:
            
               
                  “8.   Uz lauksaimniecības dzīvnieku kūtsmēslu vai gaļas-kaulu miltu dedzināšanu, tos izmantojot par kurināmo, kā noteikts III pielikuma V nodaļā, papildus noteikumiem, kas minēti šā panta 7. punktā, attiecas šādi noteikumi:
                  
                              a)
                           
                           
                              apstiprinājuma pieteikumam, ko operators ir iesniedzis kompetentajai iestādei saskaņā ar Regulas (EK) Nr. 1069/2009 24. panta 1. punkta d) apakšpunktu, jāietver pierādījumi, kurus apstiprinājusi kompetentā iestāde vai dalībvalsts kompetento iestāžu pilnvarota profesionāla organizācija, ka dedzināšanas iekārta, kurā lauksaimniecības dzīvnieku kūtsmēslus vai gaļas-kaulu miltus izmanto par kurināmo, atbilst prasībām, kas noteiktas šīs regulas III pielikuma V nodaļas B daļas 3. punktā attiecībā uz kūtsmēsliem, un minētās nodaļas D daļā noteiktajām prasībām attiecībā uz gaļas-kaulu miltiem, kā arī prasībām, kas attiecībā uz abiem kurināmajiem noteiktas minētās nodaļas B daļas 4. un 5. punktā, neskarot dalībvalsts kompetento iestāžu iespēju piešķirt atkāpi no dažu noteikumu piemērošanas saskaņā ar III pielikuma V nodaļas C daļas 4. punktu;
                           
                        
                              b)
                           
                           
                              Regulas (EK) Nr. 1069/2009 44. pantā paredzētā apstiprināšanas procedūra tiek pabeigta tikai tad, ja kompetentā iestāde vai minētās iestādes pilnvarota profesionāla organizācija dedzināšanas iekārtas ekspluatācijas pirmo sešu mēnešu laikā ir veikusi vismaz divas secīgas pārbaudes, no kurām viena ir bez iepriekšēja paziņojuma un kurās ietilpst nepieciešamie temperatūras un emisiju mērījumi. Pilnīgu apstiprinājumu var piešķirt tad, ja šo pārbaužu rezultāti liecina par atbilstību šīs regulas III pielikuma V nodaļas B daļas 3., 4. un 5. punkta prasībām attiecībā uz kūtsmēsliem un D daļas prasībām attiecībā uz gaļas-kaulu miltiem, un attiecīgos gadījumos minētās nodaļas C daļas 4. punkta vai D daļas 5. punkta prasībām;
                           
                        
                              c)
                           
                           
                              gaļas-kaulu miltu dedzināšana dedzināšanas iekārtās, kas minētas šīs regulas III pielikuma V nodaļas A, B un C daļā, nav atļauta.”
                           
                        
            
         
         
            2. pants
            Regulas (ES) Nr. 142/2011 III pielikumu groza saskaņā ar šīs regulas pielikumu.
         
         
            3. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 2. jūnija
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 300, 14.11.2009., 1. lpp.
         
         
            (2)  Komisijas 2011. gada 25. februāra Regula (ES) Nr. 142/2011, ar kuru īsteno Eiropas Parlamenta un Padomes Regulu (EK) Nr. 1069/2009, ar ko nosaka veselības aizsardzības noteikumus attiecībā uz dzīvnieku izcelsmes blakusproduktiem un atvasinātajiem produktiem, kuri nav paredzēti cilvēku patēriņam, un īsteno Padomes Direktīvu 97/78/EK attiecībā uz dažiem paraugiem un precēm, kam uz robežas neveic veterinārās pārbaudes atbilstīgi minētajai direktīvai (OV L 54, 26.2.2011., 1. lpp.).
         
            (3)  Eiropas Parlamenta un Padomes 2010. gada 24. novembra Direktīva 2010/75/ES par rūpnieciskajām emisijām (piesārņojuma integrēta novēršana un kontrole) (OV L 334, 17.12.2010., 17. lpp.).
         
            (4)  Eiropas Komisija 2005. gada 15. aprīlī pieņēma atsauces dokumentu par LPTP kautuvēs un dzīvnieku izcelsmes blakusproduktu nozarē. https://eippcb.jrc.ec.europa.eu/reference/
         Tas ietver noteikumus par gaļas-kaulu miltu dedzināšanu.
         
            (5)  Eiropas Parlamenta un Padomes 2015. gada 25. novembra Direktīva (ES) 2015/2193 par ierobežojumiem attiecībā uz dažu piesārņojošu vielu emisiju gaisā no vidējas jaudas sadedzināšanas iekārtām (OV L 313, 28.11.2015., 1. lpp.).
      
      
         
            PIELIKUMS
            Regulas (ES) Nr. 142/2011 III pielikuma V nodaļu papildina ar šādu D daļu:
            
                        “D.
                     
                     
                        Dedzināšanas iekārtas, kurās par kurināmo izmanto gaļas-kaulu miltus
                        
                                    1.
                                 
                                 
                                    Iekārtas veids
                                    Dedzināšanas iekārta, kuras kopējā nominālā ievadītā siltumjauda nepārsniedz 50 MW.
                                 
                              
                                    2.
                                 
                                 
                                    Izejmateriāli
                                    Gaļas-kaulu milti, kas iegūti no pirmās un otrās kategorijas materiāliem un ko saskaņā ar 3. punkta prasībām izmanto par kurināmo dedzināšanai atsevišķi vai gaļas-kaulu miltu, kausētu tauku un kūtsmēslu maisījumā.
                                 
                              
                                    3.
                                 
                                 
                                    Īpašas prasības attiecībā uz gaļas-kaulu miltiem, ko izmanto par kurināmo:
                                    
                                                a)
                                             
                                             
                                                gaļas-kaulu miltus dedzināšanas iekārtā uzglabā drošā veidā, lai tiem nevarētu piekļūt dzīvnieki, un tos nenosūta uz citu galamērķi, izņemot gadījumus, kad iekārtas bojājuma vai traucētas darbības dēļ kompetentā iestāde šādu nosūtīšanu atļauj;
                                             
                                          
                                                b)
                                             
                                             
                                                dedzināšanas iekārtai jābūt aprīkotai ar:
                                                
                                                            i)
                                                         
                                                         
                                                            automātisku vai nepārtrauktu kurināmā pārvaldības sistēmu, kura nogādā kurināmo tieši degšanas kamerā, lai ar to nebūtu jāveic papildu darbības;
                                                         
                                                      
                                                            ii)
                                                         
                                                         
                                                            papildu degli, kas jāizmanto iekārtas palaišanas un apturēšanas laikā, lai nodrošinātu, ka minēto darbību laikā un tik ilgi, kamēr degšanas kamerā ir nesadedzināts materiāls, pastāvīgi tiek ievērotas IV nodaļas 2. iedaļas 2. punktā noteiktās temperatūras prasības.
                                                         
                                                      
                                          
                              
                                    4.
                                 
                                 
                                    Metodika
                                    Dedzināšanas iekārtas, kurās par kurināmo izmanto gaļas-kaulu miltus, kas iegūti no pirmās vai otrās kategorijas materiāliem, atbilst IV nodaļā noteiktajām vispārīgajām prasībām un īpašajām prasībām, kas izklāstītas šīs nodaļas B daļas 4. un 5. punktā.
                                 
                              
                                    5.
                                 
                                 
                                    Atkāpe un pārejas periods
                                    Par vides jautājumiem atbildīgā dalībvalsts kompetentā iestāde var, atkāpjoties no 3. punkta b) apakšpunkta ii) punkta, piešķirt dedzināšanas iekārtām, kas ir ekspluatācijā 2020. gada 3. jūnija, papildu termiņu, kurš nepārsniedz 4 gadus, lai izpildītu prasības, kuras noteiktas IV nodaļas 2. iedaļas 2. punkta otrajā daļā.”